
                 Bucureşti, 16.03.2010





                                                                       Nr.23/47/2010
A V I Z

asupra proiectului de Lege privind ratificarea Acordului de Garanţie dintre România şi Banca Europeană de Investiţii, semnat la Bucureşti la 21 ianuarie 2010, privind garantarea în proporţie de 80% a obligaţiilor aferente Contractului de finanţare dintre Banca Europeană de Investiţii şi  S.C. Ford România S.A. în valoare de 400.000.000 euro pentru modernizarea fabricii de automobile de la Craiova



În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată pentru aviz, în procedură de urgenţă, la Comisia pentru buget, finanţe şi bănci cu proiectul de Lege privind ratificarea Acordului de Garanţie dintre România şi Banca Europeană de Investiţii, semnat la Bucureşti la 21 ianuarie 2010, privind garantarea în proporţie de 80% a obligaţiilor aferente Contractului de finanţare dintre Banca Europeană de Investiţii şi S.C. Ford România S.A. în valoare de 400.000.000 euro pentru modernizarea fabricii de automobile de la Craiova.



Consiliul Legislativ, cu adresa nr.124/18.02.2010, a avizat favorabil proiectul de lege cu unele observaţii şi propuneri.



Proiectul de lege are ca obiect de reglementare ratificarea Acordului de Garanţie dintre România şi Banca Europeană de Investiţii privind garantarea în proporţie de 80% a obligaţiilor aferente Contractului de finanţare dintre Banca Europeană de Investiţii şi S.C. Ford România S.A. în valoare de 400.000.000 euro pentru modernizarea fabricii de automobile de la Craiova.



Rambursarea ratelor de capital, plata dobânzilor, comisioanelor şi a altor costuri aferente împrumutului se asigură din surse proprii ale S.C. Ford România S.A.



Acordul reprezintă o înţelegere internaţională, convenită între România, pe de o parte şi o instituţie financiară internaţională, pe de altă parte, care prin conţinutul său, nu intră sub incidenţa Legii nr.590/2003 privind tratatele, ci îi sunt aplicabile prevederile O.U.G. nr.64/2007 privind datoria publică, aprobată cu modificări şi completări prin Legea nr.109/2008, cu modificările şi completările ulterioare, urmând a fi supus ratificării printr-un act normativ cu putere de lege.



Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege în şedinţa din 16 martie 2010.



Membrii comisiei au examinat proiectul de lege supus avizării şi au hotărât, cu unanimitate de voturi, avizarea favorabilă a proiectului de lege în forma adoptată de iniţiator.



În raport de obiectul şi conţinutul său, proiectul de lege se încadrează în categoria legilor ordinare.



Potrivit art.75 alin.(1) din Constituţia României, republicată, prima Cameră sesizată este Camera Deputaţilor.

PREŞEDINTE,
Iulian Iancu
Consilier parlamentar, 
Viorela Gondoş

